Încleștări dramatice pe front în Ucraina. Generalii ruși aruncă în luptă mii de oameni și blindate. Mai multe sate, ocupate
Într-un moment de încleștări dramatice pe front, Vladimir Putin a decis să facă mai multe schimbări la conducerea armatei.
Ministrul Apărării, aflat de 12 ani în funcție, a fost înlocuit de un economist cu o reputație de tehnocrat eficient.
Serghei Șoigu a fost mutat la șefia Consiliului de Securitate, în locul lui Nikolai Patrușev, un alt vechi aliat al lui Putin, considerat de unii șeful de facto al tuturor serviciilor de securitate rusești.
Pentru analiștii americani, remanierile de la Moscova arată că Vladimir Putin ia măsuri ca să pregătească economia pentru un război prelungit în Ucraina. Dar și pentru o posibilă confruntare cu NATO.
Armata rusă continuă acțiunile ofensive pe frontul nou deschis în regiunea Harkov. Potrivit ucrainenilor, mai multe unități ruse de cercetare au traversat granița în ultimele zile. Aceste imagini au surprins una dintre primele ciocniri dintre apărătorii ucraineni și agresori.
Fără să pară prea interesați de soarta subordonaților, generalii ruși aruncă în luptă mii de oameni și blindate. Mai multe sate de graniță au fost ocupate de ruși, iar pierderile sunt consistente.
Lupte grele au loc și în jurul ruinelor orașului Bahmut. Ocupanții au încercat să se infiltreze cu motociclete, însă au fost atacați cu focuri precise de artilerie care au făcut prăpăd.
Noile atacuri vin pe fondul unor schimbări majore la Moscova. Serghei Șoigu va fi înlocuit cu Andrei Belousov - până de curând viceprim-ministru. În vârstă de 65 de ani, acesta a fost timp de 10 ani ministru al dezvoltării economice și s-a implicat activ în gestionarea unor proiecte inovatoare, precum dezvoltarea de drone.
Valentina Matvienko, Președinta Consiliului Federației Ruse: ”Vorbind despre nevoia de a livra rapid noi arme moderne, noi tehnologii, noi invenții pentru armată, o să subliniez iar că nu văd un candidat mai bun care să organizeze această muncă și să obțină rezultate. În toate pozițiile deținute anterior, Andrei Removich a obținut întotdeauna rezultate”.
Potrivit analiștilor, Putin vrea să întărească economia de război a Rusiei și pentru asta a ales un tehnocrat.
Trudolyubov, jurnalist rus: ”Belousov nu e cunoscut pentru vreun soi de corupție. În esență, el este un economist academic. Nu e cunoscut pentru fapte de corupție sau altele asemenea. Asta este o schimbare majoră în sistemul de guvernare al lui Putin. Numirea lui Belousov înseamnă că Putin se pregătește pentru un război de durată”.
Putin semnalează astfel că vrea să facă ordine în finanțarea efortului de război, după ce bugetul apărării a fost majorat semnificativ, până la 100 de miliarde de dolari, al treilea ca mărime în lume, după Statele Unite și China.
Mark Esper, fost secretar american al apărării: ”Argumentul principal invocat de Moscova este că Rusia trece la o economie de război şi e adevărat. În prezent, aproape 6,7 procente din PIB sunt alocate apărării”.
Pe de altă parte, Șoigu nu a fost de-a dreptul mazilit, ci preia de la Nikolai Patrușev conducerea puternicului Consiliu de Securitate al Rusiei, însărcinat cu executarea politicilor de securitate și dezvoltarea doctrinei strategice.
Nu este clar deocamdată ce rol va primi Patrusev, până acum socotit mâna dreaptă a lui Putin şi chiar eminența cenuşie de la Kremlin.
Potrivit unor teorii, Patrușev îl pregătea pe fiul său - Dmitri- să preia în viitor funcția de președinte.
Sursa: StirilePROTV
Dată publicare:
14-05-2024 07:45